**Сәлеметсіздер ме**

**құрметті депутаттар және бүгінгі отырысқа қатысушылар!**

Мемлекет басшысының тапсырмасы бойынша Үкімет құрылыс кодексінің және ілеспе заң жобасының жобасын әзірлеп, Парламент Мәжілісіне енгізді.

***1 Слайд***

Құжатты әзірлеу барысында **халықаралық тәжірибе зерделенді,** **саланың кәсіби қоғамдастығымен талқылаулар жүргізілді,** жергілікті нарық субъектілерінің қызметіне талдау жүргізілді, нәтижесінде мынадай **басым бағыттар** айқындалды: бұл заңға тәуелді реттеуді қысқарту, реттеушілік басымдықтарды айқындау, бақылаудың ашық тетігі, құрылыс нормативтерінің халықаралық стандарттармен арақатынасы және процестерді автоматтандыру мен адами факторды барынша азайту.

***2 Слайд***

Мемлекеттік бақылауды күшейту жөніндегі **жаңа тәсілдер** бойынша:

**Бірінші.** Еуропалық Одақ елдерінің тәжірибесі бойынша мамандарды сертификаттауды жүргізе отырып **бірыңғай цифрлық тізілім** енгізу (біліктілікті растау).

**Екінші.** **Жедел ден қою шарасы** енгізілуде – бұл бақылаудың жаңа нысаны, мұнда құрылыс саласындағы ықтимал заң бұзушылықтарды анықтауға және алдын алуға арналған **жедел ден қою шарасы жүргізіледі**.

**Үшінші.** **«Жоспарлы инспекциялау»,** **Мемлекеттік сәулет-құрылыс бақылау және Төтенше жағдайлар органдарының** объектілерді пайдалануға қабылдауға қатысу тетігі енгізіледі.

**Төртінші.Барлық берілген рұқсаттарға** ревизия жүргізу.

***3 Слайд***

Кодекс жобасында жобалау алдындағы дайындықтан бастап оны пайдалануға дейін құрылыстағы қызметтің барлық салаларын қозғайтын дербес бағыттарға айналған **цифрландыру мәселелеріне** ерекше назар аударылды.

 Е-Qurylys ақпараттық жүйесінің алаңында құрылыс объектісінің өмірлік циклінің барлық кезеңдері көзделетін болады, оның негізгі бағыты құрылыс кезеңінде жасалады (процестің ашықтығын бақылау, сапаны қадағалау, техникалық қадағалау және авторлық сүйемелдеу есептері, қабылдау актілері мен нақты орындалған жұмыстар үшін ақы төлеу және т.б.).

Сонымен қатар, дәл осы алаңда тестілеу рәсімі жүргізіледі – құрылыс саласының мамандарын сертификаттау және тізімді автоматты түрде жүргізу.

 Сондай-ақ, цифрландыру жөніндегі жұмыстар шеңберінде жобалау жөніндегі жұмыстардың сапа деңгейін арттыруды қамтамасыз етуге тиіс құрылыс объектілерін ақпараттық модельдеу (BIM-технология) міндеті заңнамалық түрде бекітіледі.

 Сарапшыларды және инженерлік-техникалық қызметкерлерді аттестаттаудың қолданыстағы жүйесі аттестаттаудан өткен сарапшылардың біліктілік дәрежесін жеткілікті түрде тиімді көрсетпейді.

 Халықаралық тәжірибені зерделеу шеңберінде ұлттық заңнаманың ерекшеліктерін ескере отырып, Еуроодақтың табысты практикасына ұқсас құрылыс саласының инженерлерін сертификаттауды енгізу жоспарлануда.

 Сертификаттауды жүргізу жөніндегі функция бәсекелестік ортаға беріледі және оны нарық қатысушылары жүзеге асырады.

 Бұдан басқа, құрылыс саласында өрескел заң бұзушылықтарға жол берілген жағдайда, қызметті жүзеге асыруға тыйым салу мүмкіндігімен, құрылыс нарығына қатысушылардың ортақ жауапкершілігін белгілеу жоспарлануда.

***4 Слайд***

**Жедел ден қою шарасы** енгізілуде – бұл құрылысты бақылаудың жаңа нысаны, ол анықталған заң бұзушылықтарға жедел ден қоюдан тұрады.

 Бұл механизм мемлекеттік сәулет-құрылыс бақылауоргандарына заң бұзушылықтарға уақтылы ден қоюға мүмкіндік береді, өрескел заң бұзушылықтар анықталған кезде заң бұзушылықтар жойылғанға дейін құрылысты тоқтата тұру мүмкіндігі болады.

 Бұл ретте, тексеру субъектісіне барудан басқа, бұл шара ақпараттық жүйелер мониторингінің нәтижелері бойынша да қолданылатын болады.

 Жалпы, бұл механизм құрылыс сапасын арттыруға мүмкіндік береді және құрылыс компанияларының жұмысына сапалы бақылау жүргізуді қамтамасыз етеді деп санаймыз.

***5 Слайд***

**«Жоспарлы инспекциялау»** тетігін енгізу және **салынған объектілерді қабылдауға** **мемлекеттің** (Мемлекеттік атынан Мемлекеттік сәулет-құрылыс бақылау және Төтенше жағдайлар органдары) **қатысуы**.

 Жоспарлы инспекциялау құрылысқа тапсырыс берушінің өзі жасаған және құрылыс-монтаждау жұмыстарының басталғаны туралы хабарламамен бірге берілген кесте бойынша мемлекет тарапынан тексеруді жүзеге асыруды білдіреді.

 Инспекциялау жоспары болған кезде Мемлекеттік сәулет-құрылыс бақылауоргандары инспекторларының құрылыс нысанына тексеріске шығуы барлық кезең ішінде (әрбір кезеңде) кестеге сәйкес жүзеге асырылатын болады, бұл ретте Мемлекеттік сәулет-құрылыс бақылау органдары орындалған жұмыстардың сапасы туралы қорытындыны құрылыс нысанына шықпай-ақ келісуден өткізетін болады.

 Инспекциялау жоспары болмаған кезде орындалған жұмыстардың сапасы туралы қорытындыны келісу рәсімі құрылыс нысанына барып және жүргізілген құрылыс-монтаждау жұмыстарының сапасын тексеру бойынша барлық қажетті шараларды жүргізе отырып жүзеге асырылатын болады.

***6 Слайд***

Лицензиаттардың **бірыңғай цифрлық тізілімін** енгізу барлық берілген рұқсаттардың біліктілік талаптарына сәйкестігіне ревизия жүргізуге мүмкіндік береді, бұл **нарықты жосықсыз компаниялардан тазартуға септігін тигізеді**.

 Тізілімде нақты субъект туралы, тәжірибенің, біліктіліктің, материалдық ресурстардың, салалық сарапшылардың болуы және т. б. туралы мәліметтер болады.

 Бұл құрылыс нарығында субъектілердің салауатты бәсекелестігін қамтамасыз етуге және сарапшылардың біліктілігін арттыруға мүмкіндік береді.

 ***7 Слайд***

**«Сейсмикалық аймақтардағы жобалау және құрылыс ерекшеліктері»** бойынша жаңа тарау енгізілген.

 Біздің еліміз үшін сейсмикалық аймақтардағы жобалау және құрылыс салу нормалары өте маңызды, өйткені соңғы жылдардағы зерттеу нәтижелері бойынша аумақтың шамамен 45 пайызы сейсмикалық қауіпті аймақтарға жатқызылған.

 Құрылыс объектілерінің сапасын арттыру үшін құрылыс компанияларының сейсмикалық оқшаулағыш жүйелерді қолдануы, сейсмикалық қауіптілікті алдын ала бағалауды жүргізу, құрылыс үшін алаңды таңдау, сынақтар жүргізу бойынша және т. б. кешенді шаралар қабылдау жоспарлануда.

 Сондай-ақ жаңа реттеу институттары да енгізілуде: **сейсмикалық қауіпті бағалау және сейсмикалық тәуекелді бағалау.**

 Кодекс жобасында құрылыс нысандарының тозығы жеткендігін анықтауға, конструкциялардың сапасын тексеруге, нысанды тозған деп тануға, қайта жаңарту мүмкіндігіне бағытталған қолданыстағы құрылыс нысандарын паспорттау жөніндегі нормалар көзделген.

 Жергілікті атқарушы органдар құрылыс нысандарының сейсмикалық қауіптілігі мен сейсмикалық төзімділігін бағалау үшін сейсмикалық қауіпті өңірлерде паспорттауды жүргізуді қамтамасыз етуі тиіс.

 ***8 Слайд***

 Құрылыс кодексінің жобасы реттеудің кең спектрін қамтыды.

 Реттеудің мынадай жаңа нысандары көзделген:

- **қоғамдық бақылау** - жаңа қала құрылысы жобаларын (бас жоспарлар және егжей-тегжейлі жоспарлау жобалары) әзірлеу барысында халықтың пікірін ескеруге мүмкіндік беру;

- **ерекше реттеу** - бұл таулы аудандарда, су объектілерінде және т.б. ерекше қорғалатын аумақтардың жерлерінде құрылыс салудың ерекшеліктері;

– **аумақтарды кешенді дамыту** - адам өміріне қолайлы жағдай жасау үшін аумақтарда құрылыс салуды сапалы жоспарлау.

– **құрылыс объектілерін пайдалану** – қолданысқа берілген құрылыс объектілерін пайдалану практикасын регламенттеу және енгізу мақсатында.

Тұтастай алғанда, кодекс пен ілеспе заңның қабылдануы отандық нормаларды халықаралық даму стандарттарына сәйкес келтіруге, тиімді бәсекелестік үшін қолайлы жағдайлар жасауға, жобалау мен құрылыстың сапасын арттыруға, сондай-ақ құрылысты мемлекеттік бақылаудың тиімді шараларын белгілеуге ықпал етеді деп санаймыз.

Саладағы нормативтік құжаттарды трансформациялау үшін жағдайлар жасалатынын ерекше атап өткім келеді, олардың саны кемінде үш есеге қысқаратын болады *(2,5 мың құжаттан 800-ге дейін)*.

**Барлығыңызға назар аударғаныңыз үшін рахмет!**